CELEX: 32015D1612
Language: hr
Date: 2015-09-23 00:00:00
Title: Provedbena odluka Komisije (EU) 2015/1612 оd 23. rujna 2015. o izmjeni Odluke 2008/961/EZ o upotrebi nacionalnih računovodstvenih standarda i Međunarodnih standarda računovodstvenog izvještavanja od strane izdavatelja vrijednosnica iz trećih zemalja tijekom pripreme konsolidiranih financijskih izvještaja (priopćeno pod brojem dokumenta C(2015) 6369) (Tekst značajan za EGP)

25.9.2015   
            
            
               HR
            
            
               Službeni list Europske unije
            
            
               L 249/26
            
         PROVEDBENA ODLUKA KOMISIJE (EU) 2015/1612
   оd 23. rujna 2015.
   o izmjeni Odluke 2008/961/EZ o upotrebi nacionalnih računovodstvenih standarda i Međunarodnih standarda računovodstvenog izvještavanja od strane izdavatelja vrijednosnica iz trećih zemalja tijekom pripreme konsolidiranih financijskih izvještaja
   
      
         (priopćeno pod brojem dokumenta C(2015) 6369)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2004/109/EZ Europskog parlamenta i Vijeća od 15. prosinca 2004. o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu i o izmjeni Direktive 2001/34/EZ (1), a posebno njezin članak 23. stavak 4. treći podstavak,
   budući da:
   
               (1)
            
            
               Na temelju članka 23. Direktive 2004/109/EZ izdavatelji iz trećih zemalja mogu biti oslobođeni od zahtjeva pripreme konsolidiranih financijskih izvještaja u skladu s Međunarodnim standardima financijskog izvještavanja (MSFI) usvojenima u Uniji ako su općeprihvaćenim računovodstvenim načelima (GAAP) navedene treće zemlje propisani jednaki zahtjevi. Kako bi se ocijenila istovjetnost GAAP-ova te treće zemlje i usvojenih MSFI-jeva, Uredbom Komisije (EZ) br. 1569/2007 (2) predviđena je definicija istovjetnosti i uspostavljen mehanizam za utvrđivanje istovjetnosti GAAP-ova treće zemlje.
            
         
               (2)
            
            
               Važno je ocijeniti napore zemalja koje su poduzele mjere u cilju usklađivanja svojih računovodstvenih standarda s MSFI-jevima ili usvajanja MSFI-jeva. Stoga bi Uredbu (EZ) br. 1569/2007 trebalo izmijeniti kako bi se razdoblje privremene istovjetnosti produljilo do 31. ožujka 2016.
            
         
               (3)
            
            
               Odlukom Komisije 2008/961/EZ (3) predviđa se da prije financijskih godina koje počinju na dan ili nakon 1. siječnja 2015. izdavatelji iz trećih zemalja mogu svoje konsolidirane godišnje i polugodišnje financijske izvještaje pripremati u skladu s indijskim GAAP-ovima.
            
         
               (4)
            
            
               Vlada Indije i Indijski institut ovlaštenih računovođa javno su se obvezali na usvajanje MSFI-jeva do 31. prosinca 2011. kako bi indijski GAAP-ovi bili u potpunosti usklađeni s MSFI-jevima do tog datuma. Taj postupak kasni. U listopadu 2014. Europsko nadzorno tijelo za vrijednosne papire i tržišta kapitala (ESMA) dostavilo je Komisiji izvješće o istovjetnosti indijskih GAAP-ova. U izvješću ESMA-e navodi se da su u indijskim GAAP-ovima vidljive određene razlike u odnosu na MFSI-jeve koje bi se u praksi mogle pokazati značajnima.
            
         
               (5)
            
            
               U ožujku 2014. Indijski institut ovlaštenih računovođa objavio je novi plan provedbe usklađivanja indijskih GAAP-ova s MSFI-jevima. Ministarstvo poduzetništva Indije objavilo je 2. siječnja 2015. revidirani plan provedbe indijskih GAAP-ova koji će se uskladiti s MSFI-jevima. Tim se planom predviđa obvezna primjena indijskih GAAP-ova usklađenih s MSFI-jevima za sva trgovačka društva uvrštena na burzu u odnosu na računovodstvena razdoblja koja počinju na dan ili nakon 1. travnja 2016. Međutim, još uvijek postoje određene nesigurnosti u pogledu vremenskog rasporeda provedbe sustava izvještavanja usklađenog s MSFI-jevima i osiguravanja njihove provedbe.
            
         
               (6)
            
            
               Stoga je primjereno produljiti prijelazno razdoblje do 31. ožujka 2016. kako bi se izdavateljima iz trećih zemalja omogućilo da svoje godišnje i polugodišnje financijske izvještaje u Uniji pripremaju u skladu s indijskim GAAP-ovima. To bi dodatno razdoblje indijskim tijelima trebalo ostaviti dovoljno vremena za dovršenje usklađivanja indijskih GAAP-ova s MSFI-jevima.
            
         
               (7)
            
            
               Budući da je prijelazno razdoblje za koje je Odlukom 2008/961/EZ odobrena istovjetnost indijskih GAAP-ova završilo 31. prosinca 2014., ova bi se Odluka radi pravne sigurnosti trebala primjenjivati od 1. siječnja 2015.
            
         
               (8)
            
            
               Odluku 2008/961/EZ stoga bi trebalo na odgovarajući način izmijeniti.
            
         
               (9)
            
            
               Mjere predviđene ovom Odlukom u skladu su s mišljenjem Europskog odbora za vrijednosne papire,
            
         DONIJELA JE OVU ODLUKU:
   Članak 1.
   Datum 1. siječnja 2015. u članku 1. stavku 3. Odluke 2008/961/EZ zamjenjuje se datumom 1. travnja 2016.
   Članak 2.
   Ova je Odluka upućena državama članicama.
   Ova se Odluka primjenjuje od 1. siječnja 2015.
   
      Sastavljeno u Bruxellesu 23. rujna 2015.
      
         
            Za Komisiju
         
         Jonathan HILL
         
            Član Komisije
         
      
   
   
      (1)  SL L 390, 31.12.2004., str. 38.
   
   
      (2)  Uredba Komisije (EZ) br. 1569/2007 od 21. prosinca 2007. o uspostavi mehanizma za utvrđivanje istovjetnosti računovodstvenih standarda koje primjenjuju izdavatelji vrijednosnih papira iz trećih zemalja u skladu s direktivama 2003/71/EZ i 2004/109/EZ Europskog parlamenta i Vijeća (SL L 340, 22.12.2007., str. 66.).
   
      (3)  Odluka Komisije 2008/961/EZ od 12. prosinca 2008. o upotrebi nacionalnih računovodstvenih standarda i Međunarodnih standarda računovodstvenog izvještavanja od strane izdavatelja vrijednosnica iz trećih zemalja tijekom pripreme konsolidiranih financijskih izvještaja (SL L 340, 19.12.2008., str. 112.).